/* KOM/2010/0708 lopull. - APP 2010/0347 */ Ehdotus NEUVOSTON PÄÄTÖS asetuksen (EY) N:o 168/2007 täytäntöönpanosta monivuotisen toimintakehyksen hyväksymiseksi Euroopan unionin perusoikeusvirastolle vuosiksi 2007–2012 28 päivänä helmikuuta 2008 tehdyn neuvoston päätöksen (2008/203/EY) muuttamisesta





[pic] | EUROOPAN KOMISSIO | Bryssel 2.12.2010 KOM(2010) 708 lopullinen 2010/0347 (APP) Ehdotus NEUVOSTON PÄÄTÖS asetuksen (EY) N:o 168/2007 täytäntöönpanosta monivuotisen toimintakehyksen hyväksymiseksi Euroopan unionin perusoikeusvirastolle vuosiksi 2007–2012 28 päivänä helmikuuta 2008 tehdyn neuvoston päätöksen (2008/203/EY) muuttamisesta PERUSTELUT EHDOTUKSEN TAUSTA Ehdotuksen perustelut ja tavoitteet Neuvosto antoi 15. helmikuuta 2007 asetuksen (EY) N:o 168/2007, jäljempänä ’asetus’[1], Euroopan unionin perusoikeusviraston, jäljempänä ’virasto’, perustamisesta. Virasto aloitti toimintansa 1. maaliskuuta 2007. Asetuksen 5 artiklan mukaisesti neuvosto määrittää viraston toiminnan kohdealueet monivuotisessa toimintakehyksessä. Tätä varten neuvosto teki 28. helmikuuta 2008 neuvoston päätöksen (2008/203/EY) asetuksen (EY) N:o 168/2007 täytäntöönpanosta monivuotisen toimintakehyksen hyväksymiseksi Euroopan unionin perusoikeusvirastolle vuosiksi 2007–2012 (monivuotinen toimintakehys)[2]. Tämän ehdotuksen tarkoituksena on muuttaa viraston monivuotista toimintakehystä niin, että virasto voi hoitaa tehtäviään rikosasioissa tehtävän oikeudellisen yhteistyön ja poliisiyhteistyön alalla. Yleinen tausta Komissio ehdotti perusoikeusviraston perustamista[3] 30. kesäkuuta 2005. Tätä varten laadittiin kaksi ehdotusta: i) EY:n perustamissopimuksen 308 artiklaan perustuva neuvoston asetus ”Euroopan unionin perusoikeusviraston perustamisesta” ja ii) Euroopan unionista tehdyn sopimuksen 30 ja 31 artiklaan sekä 34 artiklan 2 kohdan c alakohtaan perustuva neuvoston päätös ”Euroopan unionin perusoikeusviraston valtuuttamisesta harjoittamaan toimintaa Euroopan unionista tehdyn sopimuksen VI osastoon kuuluvilla aloilla”. Neuvostossa käytyjen neuvottelujen tuloksena voitiin kuitenkin hyväksyä (15. helmikuuta 2007) ainoastaan säädös, jonka nojalla virasto voi hoitaa tehtäviään yhteisön toimivallan puitteissa (asetus (EY) N:o 168/2007). Neuvosto päätti olla hyväksymättä säädöstä, jonka nojalla virasto olisi voinut hoitaa tehtäviä myös Euroopan unionista tehdyn sopimuksen VI osastoon kuuluvilla aloilla[4]. Komissio katsoo kuitenkin edelleen, että perusoikeusviraston pitäisi voida hoitaa (asetuksessa määriteltyjä) tehtäviään myös rikosasioissa tehtävän oikeudellisen yhteistyön ja poliisiyhteistyön alalla. Perusoikeuskirjan oikeudellisesti sitova luonne ja nk. pilarirakenteesta luopuminen puoltavat entistä vahvemmin näiden alojen lisäämistä viraston toiminta-alaan. Asetus (EY) N:o 168/2007 annettiin entisen EY:n perustamissopimuksen 308 artiklan nojalla. Lissabonin sopimuksen voimaantulon seurauksena tätä artiklaa on muutettu ja siitä on tullut Euroopan unionin toiminnasta tehdyn sopimuksen, jäljempänä SEUT-sopimus, 352 artikla. Asiat, jotka aiemmin kuuluivat Euroopan unionista tehdyn sopimuksen VI osastoon (nk. kolmanteen pilariin), muodostavat nyt SEUT-sopimuksen V osaston (Vapauden, turvallisuuden ja oikeuden alue) luvut 4 (Oikeudellinen yhteistyö rikosoikeuden alalla) ja 5 (Poliisiyhteistyö). SEUT-sopimuksen 352 artiklan määräyksiä sovelletaan kaikkiin tämän sopimuksen soveltamisalaan kuuluviin kysymyksiin. Tämän vuoksi ei ole tarpeen muuttaa asetusta (EY) N:o 168/2007 siten, että sen soveltamisalaan sisällytettäisiin nyt SEUT-sopimuksen V osastoon kuuluvat asiat. Sen sijaan nykyisessä monivuotisessa toimintakehyksessä ei mainita rikosoikeuden alalla tehtävää oikeudellista yhteistyötä ja poliisiyhteistyötä niiden kohdealueiden joukossa, joilla virasto voi hoitaa tehtäviään. Siksi toimintakehystä on tarpeen muuttaa niin, että virasto voi hoitaa tehtäviään myös näillä aloilla. KUULEMISET JA VAIKUTUSTEN ARVIOINTI Komissio oli toteuttanut laajan kuulemisen ennen kuin se esitti perusoikeusviraston perustamista koskevan ehdotuksensa. Eri sidosryhmät ilmaisivat kuulemisen yhteydessä selkeän toiveen siitä, että rikosoikeuden alalla tehtävä oikeudellinen yhteistyö ja poliisiyhteistyö sisällytettäisiin viraston toiminta-alaan. Kuulemisen tulokset olivat osa ehdotukseen liittyvää vaikutusten arviointia[5], jonka yhteydessä oli jo otettu huomioon entisen Euroopan unionista tehdyn sopimuksen VI osastoon kuuluvien alojen sisällyttäminen viraston toiminta-alaan. Siitä lähtien sidosryhmät ovat toistuvasti tuoneet esiin toiveensa siitä, että virasto voisi toimia myös näillä aloilla. EHDOTUKSEEN LIITTYVÄT OIKEUDELLISET NÄKÖKOHDAT Ehdotetun toimen lyhyt kuvaus Ehdotetun muutoksen tarkoituksena on lisätä neuvoston päätöksen 2 artiklassa vahvistettuihin kohdealueisiin yksi uusi kohta. Oikeusperusta Komissio katsoo, että asetuksen (EY) N:o 168/2007 5 artiklan 1 kohta on Euroopan yhteisöjen tuomioistuimen asiassa C-133/06 antamassa tuomiossa[6] tarkoitettu toissijainen oikeusperusta. Tämän ehdotuksen oikeusperustan tulisi siten olla sama kuin asetuksella eli SEUT-sopimuksen 352 artikla. TALOUSARVIOVAIKUTUKSET Ehdotus ei vaikuta talousarvioon. Sillä laajennetaan viraston monivuotista toimintakehystä siten, että se voi toimia rikosoikeuden alalla tehtävän oikeudellisen yhteistyön ja poliisiyhteistyön alalla sellaisten hankkeiden puitteissa, joita varten budjettivallan käyttäjä on jo osoittanut resurssit. EHDOTUKSEN YKSITYISKOHTAINEN KUVAUS Ehdotuksella lisätään rikosoikeuden alalla tehtävä oikeudellinen yhteistyö ja poliisiyhteistyö nykyisen monivuotisen toimintakehyksen kohdealueisiin. SEUT-sopimuksen V osaston 4 ja 5 luvun nojalla Euroopan unioni voi hyväksyä erilaisia toimenpiteitä näillä aloilla, joihin toisinaan voi liittyä arkaluonteisia perusoikeuskysymyksiä. Hoitamalla tehtäviään rikosoikeuden alalla tehtävän oikeudellisen yhteistyön ja poliisiyhteistyön alalla virasto edistää unionin tavoitetta varmistaa, että sen hyväksymät toimenpiteet ja niiden täytäntöönpano ovat perusoikeuskirjan mukaiset. 2010/0347 (APP) Ehdotus NEUVOSTON PÄÄTÖS asetuksen (EY) N:o 168/2007 täytäntöönpanosta monivuotisen toimintakehyksen hyväksymiseksi Euroopan unionin perusoikeusvirastolle vuosiksi 2007–2012 28 päivänä helmikuuta 2008 tehdyn neuvoston päätöksen 2008/203/EY muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 352 artiklan, ottaa huomioon Euroopan komission ehdotuksen[7], sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottaa huomioon Euroopan parlamentin hyväksynnän[8], noudattaa erityistä lainsäätämisjärjestystä, sekä katsoo seuraavaa: (1) Jotta Euroopan unionin perusoikeusvirasto voisi suorittaa tehtävänsä asianmukaisesti, sen toiminnan kohdealueet olisi määritettävä tarkoin viisi vuotta kattavassa monivuotisessa toimintakehyksessä, kuten asetuksen (EY) N:o 168/2007 5 artiklan 2 kohdassa säädetään. (2) Neuvosto vahvisti ensimmäisen monivuotisen toimintakehyksen 28 päivänä helmikuuta 2008 tekemällään päätöksellä 2008/203/EY asetuksen (EY) N:o 168/2007 täytäntöönpanosta monivuotisen toimintakehyksen hyväksymiseksi Euroopan unionin perusoikeusvirastolle vuosiksi 2007–2012[9]. (3) Nykyisen monivuotisen toimintakehyksen kohdealueisiin eivät kuitenkaan kuulu rikosoikeuden alalla tehtävä oikeudellinen yhteistyö eikä poliisiyhteistyö. (4) Asetuksen (EY) N:o 168/2007 antamisen yhteydessä neuvosto sopi tarkastelevansa uudelleen ennen joulukuun 31. päivää 2009 perusoikeusviraston toimeksiantoa sen laajentamiseksi mahdollisesti koskemaan rikosasioissa tehtävän poliisi- ja oikeudellisen yhteistyön aloja ja kehotti komissiota toimittamaan tarvittaessa tätä koskevan ehdotuksen. (5) Rikosoikeuden alalla tehtävästä oikeudellisesta yhteistyöstä ja poliisiyhteistyöstä määrätään Euroopan unionin toiminnasta tehdyn sopimuksen V osaston 4 ja 5 luvussa. Monivuotista toimintakehystä olisi muutettava niin, että perusoikeusvirasto voi hoitaa tehtäviään näillä aloilla, ON HYVÄKSYNYT TÄMÄN PÄÄTÖKSEN: 1 artikla Muutetaan päätös 2008/203/EY seuraavasti: Lisätään 2 artiklaan kohta seuraavasti: ”j) rikosoikeuden alalla tehtävä oikeudellinen yhteistyö ja poliisiyhteistyö.” 2 artikla Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä . 3 artikla Tämä päätös on osoitettu kaikille jäsenvaltioille. Tehty Brysselissä .. päivänä …kuuta 2010. Neuvoston puolesta Puheenjohtaja [1] EUVL L 53, 22.2.2007, s. 1. [2] EUVL L 63, 7.3.2008, s.14. [3] KOM(2005) 280 lopullinen. [4] Neuvosto antoi tässä yhteydessä seuraavan lausuman: ”Neuvosto sopii tarkastelevansa uudelleen ennen joulukuun 31. päivää 2009 perusoikeusviraston toimeksiantoa sen laajentamiseksi mahdollisesti koskemaan rikosasioissa tehtävän poliisi- ja oikeudellisen yhteistyön aloja. Neuvosto pyytää komissiota toimittamaan tarvittaessa tätä koskevan ehdotuksen.” (Lisäys ehdotukseen Brysselissä 15. helmikuuta 2007 pidettyä Euroopan unionin neuvoston 2781. istuntoa koskevaksi pöytäkirjaksi (oikeus- ja sisäasiat). Neuvoston asiakirja 6396/07 ADD 1, PV/CONS 7 JAI 80, 27. helmikuuta 2007). [5] Ks. selvitys SEC(2005) 849, 30.6.2005. [6] Asia C-133/06, Euroopan parlamentti vs. Euroopan unionin neuvosto, tuomio 6.5.2008. [7] EUVL C… , …, s… [8] EUVL C… , …, s… [9] EUVL L 63, 7.3.2008, s. 14.